WKF D.I

WFK DI (85 serija, gamyklinis indeksas 80.06B) – paskutiniais Pirmojo pasaulinio karo mėnesiais Austrijos-Vengrijos imperijos įmonės „Wiener Karosserie- und Flugzeugfabrik AG“ (WKF) sukurtas vienvietis naikintuvas.

Konstrukcija 
WKF D.I – medinės konstrukcijos drobe dengtas bipanas su atvira pilotų kabina, fiksuota trirate važiuokle. Lėktuvas pagal to meto standartus buvo labai modernus – jame buvo montuojama radijo stotis, piloto sėdynėje – parašiutas, buvo numatyta vieta fotoaparatui. Pradinį lektuvo variantą buvo planuojama apginkluoti originaliu dvivamzdžiu Gebauerio konstrukcijos kulkosvaidžiu, kuris turėjo būti tiesiogiai sujungtas su variklio alkūniniu velenu.

Eksploatacijos istorija 
Austrijos-Vengrijos imperatoriškosioms ir karališkosioms karinėms oro pajėgoms (vok. Kaiserliche und Königliche Luftfahrtruppen (K.u. K. Luftfahrtruppen), vengr. Császári és Királyi Légierő (Császári és Királyi Légjárócsapatok)) skirtą modernų naikintuvą Vienos priemiestyje Henersdorfe (vok. Hennersdorf) įsikūrusi geležinkelio vagonų ir automobilių gamyba iki karo pradžios užsiėmusi įmonė „Wiener Karosserie- und Flugzeugfabrik AG“ sukūrė 1918 m. viduryje ir išbandė tų pačių metų liepos mėnesį. Lėktuvo projektas konkuravo su planais Austrijoje pradėti gaminti Pfalz D.XV – modernų vokišką naikintuvą, savo parametrais pralenkusį Fokker D.VII.

Bandymų metu orlaivis buvo įvertintas labai gerai ir 1918 m. rugpjūčio 24 d. KuKLFT pateikė užsakymą pagaminti 48 vnt. D.I. Iki perversmo ir imperatoriaus atsistatydinimo 1918 m. spalio 31 d. buvo pagaminti ir užsakovui pristatyti tik du orlaiviai. Likusieji (kitais duomenimis – tik 25) buvo baigti 1918 m. gruodžio mėn.–1919 m. sausio mėn.

1919 m. Vyner Noištate (vok. Wiener Neustadt) du WKF D.I buvo demonstruojami Lenkijos kariuomenės pirkimų komisijai, planavusiai įsigyti iki 20 tokių lėktuvų. Bandomųjų skrydžių metu abu lėktuvai buvo apgadinti. Apie tolimesnį šių ir kitų šio modelio lėktuvų likimą duomenų beveik nėra, greičiausiai jie buvo sunaikinti Antantės reikalavimu kartu su kitais karą pralaimėjusių šalių koviniais orlaviais.

Operatoriai 

 Imperatoriškosios ir karališkosios karinės oro pajėgos (vok. Kaiserliche und Königliche Luftfahrtruppen or K.u. K. Luftfahrtruppen, vengr. Császári és Királyi Légierő or Császári és Királyi Légjárócsapatok)

Techniniai duomenys (80.06b) 

Bendrosios charakteristikos

 Įgula: 1
 Ilgis: 7,10 m
 Sparno mojis: 8,80 m
 Svoris
 tuščio: 732 kg
 kilimo: 1 005 kg
 Jėgainė: vienas vandeniu aušinamas 170 kW (230 AG) galios 6 cilindrų vienaeilis vidaus degimo variklis Hiero 6
 Propeleris: dvimentis, medinis, fiksuoto žingsnio

Skrydžio duomenys

 Greitis:
 maksimalus: 195 km/h (121 mylios per valandą, 105 mazgai)
 kreiserinis: 168 km/h (104 mylios per valandą, 91 mazgas)
 Skrydžio trukmė: 2,30 val.
 Skrydžio lubos: 6 500 m (21 300 pėdų)

Ginkluotė

 Kulkosvaidžiai: du su propeleriu sinchronizuoti į priekį šaudantys 8 mm kalibro kulkosvaidžiai Schwarzlose M16R

Šaltiniai 

WKF orlaiviai
Naikintuvai
Biplanai